Man vas ná dreigemente aan Gautengse gesin | Maroela Media
Die verdagte tydens sy inhegtenisneming. Foto: EMPD
'n 34-jarige man is Dinsdagmiddag by die Eastgate-winkelsentrum aan die Oos-Rand in hegtenis geneem nadat hy glo gedreig het om 'n man en sy gesin van Bedfordview leed aan te doen indien R30 000 omkoopgeld nie aan hom betaal word nie.
Hoofsupt. Wilfred M Kgasago, woordvoerder van die Ekurhuleni Metropolisie (EMPD), sê die slagoffer het vir 'n geruime tyd dreigende WhatsApp-boodskappe ontvang.
Die persoon wat die boodskappe gestuur het, het 'n deeglike kennis van die gesin se bewegings gehad, geweet waar die man se kinders skoolgaan én waar sy vrou werk.
"Die skuldige het gesê hy weet dat die man 'n welgestelde persoon is en het geëis dat R30 000 aan hom betaal moet word of hy sou iets drasties aan die man en sy gesin doen," sê Kgasago.
Die omkoopgeld wat teruggevind is. Foto: EMPD
Die slagoffer het die EMPD in kennis gestel en 'n lokval is vir die verdagte gestel. Die slagoffer het met hom gereël dat hy die geld by die Eastgate-winkelsentrum sal afgee. Toe die verdagte die sak vol kontant optel, is hy onmiddellik deur lede van die EMPD se SWAT-eenheid in hegtenis geneem.
"Die kontant is teruggekry en 'n selfoon is in die verdagte se besit gevind waarop die dreigboodskappe was wat aan die slagoffer gestuur is," sê Kgasago.
"Die verdagte beweer hy ken die gesin goed omdat hy saam met die man skoolgegaan het. Hy het aan die beamptes gesê hy is nie 'n misdadiger nie, maar het dit gedoen omdat hy desperaat is en dringend geld nodig het."
Die verdagte woon tans op Heidelberg. Hy is op aanklag van uitbuiting in hegtenis geneem en sal binnekort in die Germiston-landdroshof verskyn.
Hy was honger en wou net `n bietjie kos koop, die hof sal hom laat gaan.
Lekker het hy vergeet mens werk vir geld. Wie gaan nou sy borg betaal wonder ek.
Sal graag wil weet of sy simkaart ge RICA was en wat die netwerke en owerhede daaraan gaan doen as dit nie was nie. Met RICA is dit mos veronderstel om die foon sonder lokvalle te spoor?
Ek dog SWAT bestaan net op 'n televisie reeks van Chicago. Nou sien ek die afkortings word ook gebruik vir die lokale polisie. Wil jy nou meer…Iemand kyk te veel Amerikaanse Televisie Reekse.
Mense, as hulle sy gesig wys voordat hy formeel aangekla en gepleit dan maak dit vervolging verskriklik moeilik en die moontlikheid dat die saak uitgegooi gaan word deur die regter is dan baie goed. Daar is al hoeveel keer gewaarsku om NIE fotos te versprei van kriminele wat pas vasgetrek was op sosiale media waar hulle gesigte wys nie. Die prokureur wys net vir die regter dat sy gesig aan almal bekend is. GEEN ooggetuenis word dan aanvaar en sodoende het die mense die krimineel indirek lekker gehelp om weg te kom.